चारि टा महिला एक्कै ठाम बैसल बतियाइत छल । एकटा महिला कने बुढ़ छलै । दोसर जुआने छल । तेसर चारिम अधवयसु छल । तेसर महिला बुढ़ियाकेँ पुछलकै "एँ यै अहाँक कए टा ढेनमा-ढेनमी अछि ? "
ओ उत्तर देलकै "भगवानक दयासँ नौ टा बेटी आ सबसँ जेठ एकटा बेटा अछि । "
बुढ़ियाक बाद सूनि चारिम महिला कहलकै "बाप रे बाप ! अहाँ आदमी छी वा मशीन ! दस दस टा बच्चा कोना जनमाएल भेल! "
ई सूनि जुअनकी बाजलै "आहि रे वा, ई कोनो चोरी केलखिन हें । बेटीक घटैत संख्याँ देख बेटी जनमा कऽ समाजक उपकार केलखिन हें । "
तेसरकी मुँह बिचकाबैत बाजल "एँ यै अहाँक दिमाग-तिमाग घुसकि गेल अछि ? जखन एकटा बेटा भइये गेल तखन नौ टा बेटी जनमेबाक कोन बेगरता छल ? "
एकर बात सब अपन-अपन तर्क बुढ़ियाँकेँ सुनबऽ लागल । अन्तमे बुढ़िया सबकेँ चुप करेलक आ बाजल "अहाँ सभक चिन्ता हम दूर कऽ दैत छी । आजुक बेटाक कोन ठेकान, कखन की करत ? जँ बेटा गंजन करत तँ बेटीक शरण लेब तें बेटी जनमेबाक बेगरता छल । संगहिं एकै टा बेटीपर बोझ नै बनी तेँ नौ टाकेँ जनमेलौं । बुझलियै ने ? "
बुढ़ियाँक फरिछाएल गणित आ बेटी जनमेबाक कारण सूनि सब अवाक् छल । 